### | | | | --- | --- | | | | | --- | | **Byråd** 30. oktober 2018 Sagsnr. 710-2017-6841 Dok.nr. 710-2018-395236 Sagsbehandler DPCHAN | | 157.                Den fremtidige organisering af kørslen med elever med særlige behov (specialundervisningselever) - Åbent

###

|  |  |
| --- | --- |
| Tidl. politisk behandling | BS-U, 06.09.18, pkt. 45 |
| Forventet sagsgang | BS-U, ØK, BY |
| Lovgrundlag | Folkeskoleloven |

###

**SAGENS INDHOLD**

Byrådet skal i denne sag tage stilling til forslag til den
fremtidige organisering af kørsel med elever med særlige behov
(specialundervisningselever).

I dag er kørslen udbudt gennem Midttrafik. Byrådet skal
beslutte, om kørslen fortsat skal udbydes gennem Midttrafik, om [adresse]
Kommune selv skal stå for udbuddet, eller om [adresse] selv skal
varetage kørslen (indlicitere opgaven).

Børne- og Skoleudvalget godkendte 6. oktober 2016 genudbud
af konkurrenceudsat kørsel gennem Midttrafik. Udvalget bemærkede i den forbindelse,
at det vil være relevant at undersøge alternativer til et udbud gennem
Midttrafik med henblik på et kommende udbud i 2019, og at det i den forbindelse
er relevant at undersøge, om der er mulighed for synergieffekter på tværs af
kørselsopgaverne i [adresse].

De tre mulige organisationsformer for den fremtidige kørsel
med elever med særlige behov (specialundervisningselever) er som følger:

· Udbud gennem Midttrafik.

Kørslen knyttes til Midttrafiks
planlægnings- og afregningssystem, ligesom Midttrafik overvåger overholdelsen
af udbudsbetingelserne. Udbuddet tager udgangspunkt i Midttrafiks standarder
med indarbejdelse af Favrskov Kommunes serviceniveau for kørslen.

· [adresse] gennemfører selv udbuddet.

[adresse] skal selv
etablere et planlægnings- og afregningssystem for kørslen samt kontrollere
overholdelsen af udbudsbetingelserne. Kommunen har den fulde administration.

· [adresse] varetager selv kørslen (indlicitering).

[adresse] køber/leaser
vogne samt ansætter chauffører til gennemførslen af kørslen. Kommunen har den
fulde administration.

Børn og Skole har i vedlagte notat (bilag) nærmere vurderet
og beskrevet de tre mulige organisationsformer. De tre organisationsformer er
sammenholdt i forhold til krav til organisation og administration, økonomi samt
muligheden for inddragelse af anden kommunal kørsel. Endelig er
tidsperspektivet for implementeringen for de tre organisationsformer beskrevet.

Det er en forudsætning for vurderingerne, at det
serviceniveau, der blev vedtaget af Byrådet 28. januar 2014 ved det første
udbud gennem Midttrafik, fastholdes. Beskrivelse af serviceniveauet er vedlagt
som bilag. Der er desuden administrativt udarbejdet en pjece til forældrene,
der indeholder en overordnet beskrivelse af serviceniveauet samt råd og
vejledning i forhold til den daglige kørsel. Pjecen er vedlagt som bilag.

Af tabel 1 fremgår de overordnede forhold, der er vurderet
og beskrevet i notatet:

Tabel 1. Oversigt over vurderinger, der er beskrevet i
notatet (beløb i 1.000 kr.)

|  |  |  |  |  |
| --- | --- | --- | --- | --- |
|  | **Forventede udgifter til proces** | **Forventede årlige driftsud-gifter** | **Forventede årlige administrations- udgifter** | **Organisation og administration** |
| **Udbud gennem Midttrafik** | 100 | 5.100 | 650 | Den nuværende organisation og administration fortsætter. |
| **[adresse] gennemfører selv udbuddet** | 500 | 5.200  >5.400 | 1.100 | Administration i forhold til kontrol af, at udbudsbetingelserne opfyldes (vognmænd, chauffører og materiel) varetages af Favrskov Kommune. |
| **Indlicitering** | 1.000 | 9.870 | 775 | Stiller krav om ansættelse af kørselsleder til planlægning og personaleforvaltning mv. Kommunen får det fulde ansvar i forhold til planlægning, chauffører og materiel. |

**VURDERING**

Børn og Skole har vurderet de fremtidige tre mulige
organiseringsformer for kørslen. Det anbefales at fortsætte udbuddet gennem
Midttrafik med genudbud fra skoleåret 2019-20.

Hvis [adresse] selv
gennemfører udbuddet, vurderer Børn og Skole, at der ikke kan opnås økonomiske
fordele i forhold til et udbud gennem Midttrafik. Tværtimod vil der være en
risiko for en fordyrelse i forhold til graden af tomkørsel. Tomkørsel er
kørslen mellem to kørselsopgaver eller kørsel til og fra vognens hjembase.
Såfremt Favrskov Kommune selv gennemfører udbuddet, vurderes det, at udgiften
til tomkørsel ikke vil kunne reduceres i samme omfang, som hvis kørslen udbydes
gennem Midttrafik. Det skyldes, at Midttrafik har meget kørsel i og omkring
Favrskov Kommune, hvor vognene kan udnyttes i tilknytning til skolekørslen.
Hvis Favrskov Kommune selv gennemfører udbuddet vurderes det, at driftsudgiften
til kørslen som følge af tomkørsel vil ligge mellem 100.000 kr. og 300.000 kr.
over, hvad udgiften vil være ved et udbud gennem Midttrafik. Se nærmere i det
vedlagte notat.

Det vurderes desuden, at et eget
udbud vil medføre en øget udgift til administration. Det skyldes bl.a., at
kommunen selv skal stå for kontrol og afregning. Endelig kommer en øget
sårbarhed i forhold til vognmænd, der eventuelt senere må opgive kørslen eller
ikke har den fornødne kapacitet til at klare stigninger i kørselsbehovet. Dette
gør sammen med den forventede merudgift til tomkørsel, at det ikke kan
anbefales, at Favrskov Kommune selv gennemfører udbuddet.

Børn og Skole vurderer ikke, at der ved indlicitering af
kørslen med elever med særlige behov vil være væsentlige muligheder for at
effektivisere kørslen ved at inddrage anden kommunal kørsel. Dette kunne
eksempelvis være lægekørsel, handicapkørsel og kørsel til genoptræning mv. i de
perioder, hvor der ikke køres skolekørsel (mellem morgenkørslen og kørslen hjem
om eftermiddagen samt i ferieperioder). Derudover er det af overenskomstmæssige
grunde ikke muligt at anvende kombinationsstillinger, hvor chaufførerne udfører
andre kommunale opgaver i de perioder, hvor der ikke køres skolekørsel.

Den vurderede økonomi ved indlicitering ligger væsentlig
over økonomien knyttet til de to udbudsmuligheder (se tabel 1). Dette gør
sammen med de manglende muligheder for at effektivisere økonomien gennem
inddragelse af anden kørsel, at det ikke kan anbefales at indlicitere kørslen
af elever med særlige behov (specialundervisningselever).

**ØKONOMI**

Hvis [adresse] selv gennemfører udbuddet, vurderes
der at være en merudgift på grund af risikoen for tomkørsel på mellem 100.000
kr. og 300.000 kr. i forhold til at fortsætte udbuddet gennem Midttrafik.

Derudover vurderes det, at hvis [adresse] selv
gennemfører udbuddet, vil det medføre øgede administrative opgaver i form af
kontrolopgaver i forhold til udbudsbetingelserne samt afregning.  Det vurderes,
at dette vil kræve ansættelse af yderligere 1,5 medarbejder ud over de
nuværende anvendte personaleressourcer, der svarer til ca. én medarbejder. Modsat
bortfalder en årlig udgift på ca. 200.000 kr. til Midttrafik for deres
administration af udbuddet. Merudgifterne til administration, hvis Favrskov Kommune
selv gennemfører udbuddet, kan herefter opgøres til ca. 450.000 kr. Disse
merudgifter forventes ikke at kunne indhentes gennem lavere priser ved
udbuddet. Endelig må der ved eget udbud påregnes en udgift for gennemførelse af
selve udbuddet på ca. 500.000 kr., imod en udgift på ca. 100.000 kr. ved et
fortsat udbud gennem Midttrafik.

Som det fremgår af tabel 1, er de årlige forventede
driftsudgifter til administration og kørsel ved indlicitering beregnet til ca.
10,6 mio. kr.  Dette er væsentligt højere end de samme udgifter ved de to
udbudsformer. Derudover vil selve processen omkring indlicitering kræve ekstern
juridisk og teknisk bistand. Den samlede udgift til processen omkring
indlicitering er beregnet til ca. 1,0 mio. kr., hvilket også er betydeligt over
procesudgifterne for de to udbudsformer.

Såfremt det vælges, at Favrskov Kommune selv gennemfører
udbuddet eller indliciterer opgaven, vil udgifterne til gennemførsel af
processen omkring udbuddet blive afholdt af den samlede ramme til befordring,
mens de væsentlig højere merudgifter til processen omkring indlicitering
finansieres gennem tillægsbevilling og fremlæggelse af budgetforslag til Budget
2020-23.

**INDDRAGELSE**

I vurderingerne er indhentet
erfaringer fra tre kommuner (Norddjurs Kommune, Randers Kommune og Horsens
Kommune), som har erfaring med eget udbud og indlicitering.

Sagen har været sendt til høring i Favrskov Kommunes
Handicapråd. Høringssvaret er vedlagt som bilag.

Af høringssvaret fra Handicaprådet fremgår det, at rådet
ønsker, at Favrskov Kommune selv skal stå for det kommende udbud fra 1. august
2020.

Handicaprådet fremfører, at hovedparten af de brugere, det
har fået henvendelser fra, er kritiske over for den service, som Midttrafik
yder. Handicaprådet oplyser endvidere, at mange brugere udtrykker, at
vognmændene virker pressede af Midttrafik og har svært ved at overholde tiden.
Endelig fremfører Handicaprådet, at det foretrækkes, at arrangeringen af
kørslen foregår med kontakt til en medarbejder i [adresse] på samme vis,
som den kontakt forældrene har med kommunen om andre forhold vedrørende deres
barns handicap og dagligdag.

Børn og Skole bemærker, at der samlet set kun er begrænset
kontakt mellem borgere og Midttrafik omkring den daglige kørsel. Den primære
kontakt for borgeren er med barnets skole, Børn og Skole og vognmand/chauffør.

Børn og Skole har en løbende dialog med Midttrafik, og det
er Børn og Skoles vurdering, at der i samarbejde med Midttrafik kan aftales
mere præcise retningslinjer for den kontakt, Midttrafik måtte have med borgere
omkring kørslen. Børn og Skole vil umiddelbart tage initiativ til dette. Hvad
angår tiden til de enkelte ruter, fastsættes denne i udgangspunktet elektronisk
efter afstand m.v. Hvis en vognmand henvender sig om tidsfastsættelsen, er det
Børn og Skole, der i samarbejde med Midttrafik vurderer det fremførte.

Handicaprådet ønsker også, at det i pjecen til forældrene
gøres mere tydeligt, hvem borgerne kan kontakte ved spørgsmål, og at der i
forhold til barnets placering i vognen kan indgås aftaler med familierne. Børn
og Skole vil på denne baggrund justere pjecen, så kontaktoplysningerne
tydeliggøres, og mulighederne for at tage specielle hensyn til barnets
placering i vognene præciseres.

**INDSTILLING**

Den konstituerede direktør for Børn og Skole indstiller til
Byrådet:

1. At kørslen af elever med særlige behov
(specialundervisningselever) fortsat udbydes gennem Midttrafik.

**BESLUTNING**

***Børne- og Skoleudvalget, 4. oktober 2018:***

Fraværende:Ingen

Indstilles godkendt.

Maria Andreasen kan ikke tiltræde indstillingen.

***Økonomiudvalget, 23. oktober 2018:***

Fraværende:Ingen

Indstilles godkendt.

**Bilag**

|  |  |
| --- | --- |
| Organiseringen af den fremtidige kørsel med elever med særlige behov (specialundervisningselever) | 710-2017-221467 |
| Vurdering af andre kommunale kørselsordninger i forhold til eventuel inddragelse i et kommende udbud eller i indlicitering af kørslen med elever med særlige behov. | 710-2018-216842 |
| Servicekrav, der skal indgå i udbuddet gennem Midttrafik | 710-2018-211307 |
| Retningslinjer for kørsel af elever der får specialundervisning | 710-2018-211332 |
| Høringssvar fra Handicaprådet vedrørende kørsel med specialundervisningselever | 710-2018-253517 |